L-UE ser tissospendi sal-24 ta' Ottubru 2020 ir-rekwiżiti tal-islots fl-ajruporti li jobbligaw lil-linji tal-ajru jużaw tal-anqas 80% tal-islots tat-tluq u nżul tagħhom sabiex ikunu jistgħu jżommuhom is-sena ta' wara. L-eżenzjoni adottata llum mill-Kunsill tfasslet b'mod li tgħin lill-operaturi tal-ajru jlaħħqu mat-tnaqqis drastiku fit-traffiku tal-ajru minħabba l-kriżi tal-coronavirus. Issa jidher ċar li din il-kriżi mhix ser tgħaddi fi żmien qasir. L-eżenzjoni sa Ottubru mir-regola ta' "użah inkella titilfu" ser tgħin ittaffi l-impatt ekonomiku qawwi fuq il-linji tal-ajru u tagħtihom ċertezza dwar l-istaġun tas-sajf kollu. Oleg Butković, Ministru għall-Baħar, it-Trasport u l-Infrastruttura tal-Kroazja, President tal-Kunsill L-eżenzjoni ser tapplika mill-1 ta' Marzu sal-24 ta' Ottubru 2020. Ser tapplika wkoll b'mod retroattiv mit-23 ta' Jannar sad-29 ta' Frar 2020 għal titjiriet bejn l-UE u ċ-Ċina jew Hong Kong. Id-data tal-bidu tat-23 ta' Jannar 2020 hija meta l-awtoritajiet fiċ-Ċina għalqu l-ewwel ajruport. Jekk is-sitwazzjoni serja attwali tippersisti, il-miżura tista' tiġi estiża rapidament permezz ta' att delegat tal-Kummissjoni. Il-Kummissjoni ser issegwi s-sitwazzjoni u tirrapporta dwarha sal-15 ta' Settembru 2020. L-introduzzjoni tal-eżenzjoni b'rabta mal-islots teħtieġ emenda għar-regolament tal-UE dwar l-islots. Il-vot tal-Kunsill dwar l-emenda ttieħed permezz ta' proċedura bil-miktub, li għalqet illum. Il-Parlament Ewropew ivvota fis-26 ta' Marzu. Iż-żewġ istituzzjonijiet innegozjaw u pproċessaw il-proposta b'urġenza. Ir-regolament emendatorju mistenni jiġi ppubblikat fil‐Ġurnal Uffiċjali fil‐31 ta' Marzu 2020. Regolament li jemenda r-regolament dwar ir-regoli komuni għall-allokazzjoni ta' slots f'ajruporti tal-Komunità - test sħiħ Ir-Regolament 95/93 dwar ir-regoli komuni għall-allokazzjoni ta' slots f'ajruporti tal-Komunità Slots (informazzjoni ġenerali) Tifqigħa tal-coronavirus COVID-19 (informazzjoni ġenerali)